VDSS sklep Psp 564/2016
Sodna praksa Višjega delovnega in socialnega sodišča, 2016-12-15

Elizabeta Šajn Dolenc (preds.), Nada Perić Vlaj (poroč.), Edo Škrabec

ZDRAVSTVENO ZAVAROVANJE - CIVILNO PROCESNO PRAVO

Ker k tožbi ni bila priložena izpodbijana upravna odločba, je prvostopenjsko sodišče tožnika utemeljeno pozvalo, da jo predloži v 15 dneh. Hkrati ga je opozorilo, da bo tožbo zavrglo, če v roku ne bo posredoval izpodbijane dokončne odločbe ali predložil dokazila o vložitvi prošnje za dodelitev brezplačne pravne pomoči. Tožnik ni predložil dokazila o vložitvi zahteve za brezplačno pravno pomoč, niti posredoval upravne odločbe, ki jo izpodbija, zato je bila tožba zakonito zavržena.

Pritožba se zavrne in potrdi sklep sodišča prve stopnje.

1. Sodišče prve stopnje je zavrglo tožbo zoper odločbo št. ... z dne 23. 5. 2016 ker tožnik v odrejenem roku ni predložil upravnega akta, zoper katerega je tožba vložena.

2. Sklep izpodbija tožnik zaradi nepravilno ugotovljenega dejanskega stanja ter bistvenih kršitev postopka. Predlaga njegovo razveljavitev.

Poudarja, da je 27. 6. 2016 pravočasno vložil tožbo zoper odločbo tožene stranke, da je sklep sodišča o popravi dvignil 16. 7. 2016 in 1. 8. 2016 vložil zahtevo za brezplačno pravno pomoč. Odločbo o brezplačni pravni pomoči je prejel 16. 9. 2016, kar pomeni, da je pravočasno popravil tožbo. Kljub temu je sodišče tožbo zavrglo, čeprav je primerna za obravnavanje. Predlaga vsebinsko presojo odločbe tožene stranke.

4. Pritožnik ne navaja ničesar takega, kar bi lahko vplivalo na pravilnost in zakonitost izpodbijanega sklepa, saj je izdan ob dovolj razčiščenem procesnem stanju in pravilno uporabljenih relevantnih določbah Zakona o pravdnem postopku(1)  (ZPP).

5. Po prejemu tožbe sodišče v skladu z 269. členom ZPP opravi priprave na glavno obravnavo. Preizkusiti mora, ali so izpolnjene predpostavke za vsebinsko obravnavanje tožbe. Če je tožba nerazumljiva ali nepopolna oz. so podane morebitne druge pomanjkljivosti, z njo postopa v skladu z 273. členom ZPP, da se pomanjkljivosti odpravijo.

6. Tožba mora namreč obsegati sestavine, ki jih mora imeti vsaka vloga. Poleg tega mora v skladu s 180. členom ZPP vsebovati določen zahtevek glede glavne in stranskih terjatev, dejstva na katera tožnik opira zahtevek, dokaze, s katerimi se  dejstva ugotavljajo in druge podatke, ki jih mora imeti vsaka vloga (105. člen ZPP). V sodno socialnih sporih, v katerih gre praviloma za izpodbojne tožbe zoper upravne odločbe, mora tožba glede na 73. člen Zakona o delovnih in socialnih sodiščih(2)  (ZDSS-1) vsebovati tudi navedbo upravnega akta, zoper katerega je vložena, tožbene razloge in zahtevek. Tožbi mora biti priložen upravni akt oz. upravna odločba  v izvirniku ali overjenem prepisu.

7. Iz laične tožbe, priporočeno na pošto oddane dne 27. 6. 2015 sicer izhaja, da jo je tožnik vložil zoper odločbo  št. .... Ker k tožbi ni bila priložena navedena upravna odločba, je prvostopenjsko sodišče s sklepom opr. št. VII Ps 1025/2016 z dne 29. 6. 2016 tožnika utemeljeno pozvalo, da v 15 dneh od prejema sklepa predloži upravno odločbo v izvirniku ali overjenem prepisu. Hkrati je tožnika opozorilo, da bo tožbo zavrglo, če v roku ne bo posredoval izpodbijane dokončne odločbe ali predložil dokazila o vložitvi prošnje za dodelitev brezplačne pravne pomoči.

8. Iz listin sodnega spisa (vročilnica) izhaja, da je bil navedeni sklep tožniku vročen 16. 7. 2016, da je sicer vložil zahtevo za brezplačno pravno pomoč, ki pa je bila z odločbo Bpp 370/2016 z dne 30. 8. 2016 zavrnjena (list. št. 5). Tožnik sodišču v 15 dneh od prejema sklepa ni predložil dokazila o vložitvi zahteve za brezplačno pravno pomoč, niti ni do tedaj ali kadarkoli pozneje posredoval upravne odločbe, ki jo izpodbija. To pa je tudi edino odločilno za zakonitost izdanega procesnega sklepa, saj vsebinsko obravnavanje in reševanje tožbe, ni dopustno. V okoliščinah konkretnega primera je lahko sodišče prve stopnje na temelju 5. odstavka 108. člena ZPP tožbo kot nepopolno le zavrglo. Iz istih dejanskih razlogov tudi pritožba ne more biti uspešna.

9. Zaradi obrazloženega je potrebno pritožbo na temelju 2. odstavka 365. člena ZPP, kot neutemeljeno zavrniti in potrditi sklep sodišča prve stopnje.

ZPP člen 108, 108/5, 180, 269, 273. ZDSS-1 člen 73.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.